               EUROPSKA KOMISIJA
            Bruxelles, 2.5.2018.
            COM(2018) 326 final
            2018/0131(NLE)
            Prijedlog
            UREDBE VIJEĆA
            o metodama i postupku za stavljanje na raspolaganje vlastitih sredstava koja se temelje na zajedničkoj konsolidiranoj osnovici poreza na dobit, na sustavu Europske unije za trgovanje emisijama i na nerecikliranom plastičnom ambalažnom otpadu te o mjerama za zadovoljavanje potreba za gotovinom

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Svrha je ovog Prijedloga u skladu s člankom 322. stavkom 2. Ugovora o funkcioniranju Europske unije utvrditi odredbe potrebne za utvrđivanje metoda i postupaka kojima države članice stavljaju na raspolaganje Komisiji nova vlastita sredstva. Ta nova vlastita sredstva iz članka 2. stavka 1. točaka (c), (d) i (e) Komisijina Prijedloga odluke Vijeća o sustavu vlastitih sredstava Europske unije
                     1
                   sredstva su koja se temelje na zajedničkoj konsolidiranoj osnovici poreza na dobit, sustavu Europske unije za trgovanje emisijama i nerecikliranom plastičnom ambalažnom otpadu. Ovom se Uredbom dopunjuje Uredba Vijeća (EU, Euratom) br. 609/2014
                     2
                   koja će se nastaviti primjenjivati na postojeća vlastita sredstva.

                  U predloženoj novoj Odluci o vlastitim sredstvima zadržavaju se i reformiraju tri postojeće vrste vlastitih sredstava, odnosno tradicionalna vlastita sredstva, izmijenjena verzija vlastitih sredstava koja se temelje na porezu na dodanu vrijednost i vlastita sredstava koja se temelje na bruto nacionalnom dohotku.

                  Osim toga, Prijedlogom odluke o vlastitim sredstvima uvode se tri nove vrste vlastitih sredstava, koja se temelje na zajedničkoj konsolidiranoj osnovici poreza na dobit, sustavu Europske unije za trgovanje emisijama i nerecikliranom plastičnom ambalažnom otpadu.

                  Praktični aranžmani predloženi u ovoj Uredbi provode sustav utvrđen u predloženoj Odluci o vlastitim sredstvima i dopunjuju postojeći sustav vlastitih sredstava prilagođavajući ga novim vlastitim sredstvima. Konkretno, Prijedlog uredbe odnosi se na izračun, utvrđivanje i stavljanje na raspolaganje novih vlastitih sredstva, čuvanje popratnih dokumenata, administrativnu suradnju, financijske izvještaje koji se trebaju voditi za vlastita sredstva, vremenski raspored za njihovo stavljanje na raspolaganje i za ispravke i usklađenja, te po potrebi odredbe koje se odnose na potrebe za gotovinom.

                  Osim toga, Prijedlogom se utvrđuje izračun primjenjive stope vlastitih sredstava koja se temelje na bruto nacionalnom dohotku, čime se dopunjuje članak 5. Uredbe (EU) br. 609/2014. Iznos bruto nacionalnog dohotka trebalo bi izračunati nakon što budu poznati iznosi svih drugih vlastitih sredstava te financijskih doprinosa za dodatne programe za istraživanja i tehnološki razvoj i drugih prihoda. Time bi se osigurala dopunska priroda vlastitih sredstava na temelju bruto nacionalnih prihoda koja su namijenjena za nadopunu iznosa proračuna EU-a koji nisu dosegnuta drugim vlastitim sredstvima kao ni drugim izvorima prihoda proračuna Unije.

                  U smislu njihova upravljanja u proračunskom ciklusu, vlastita sredstva dijele se u dvije skupine. Prvo, neke stavke prihoda ažuriraju se u skladu s aktualnim događanjima u kasnijoj fazi (u odnosu na iznose predviđene u proračunu na početku proračunske godine), npr. vlastita sredstva koja se temelje na porezu na dodanu vrijednost i bruto nacionalnom dohotku, koja trenutačno pripadaju toj kategoriji. Drugo, neke se stavke prihoda ne ažuriraju, npr. carine. I predložena nova vlastita sredstva pripala bi u jednu od te dvije skupine i ne bi bila potrebna promjena postupka. Vlastita sredstva koja se temelje na zajedničkoj konsolidiranoj osnovici poreza na dobit i na doprinosu za plastični ambalažni otpad ažurirala bi se s obzirom na stvarno prijavljene i provjerene podatke kada oni postanu dostupni. S druge strane, za vlastita sredstva koja se temelje na prihodima od dražbi u okviru sustava Europske unije za trgovanje emisijama ne bi bila potrebna nikakva ažuriranja ili usklađenja u kasnijoj fazi, slično kao i za carine. Uz doprinos koji se temelji na bruto nacionalnom dohotku koji ostaje „izravnavajuća stavka”, proračunska ravnoteža i dalje bi se zadržala.

                  Savjetodavni odbor bit će potpuno uključen u izradu predviđanja za sva vlastita sredstva.

               Odredbe u ovoj Uredbi uglavnom odgovaraju odredbama iz Uredbe (EU, Euratom) br. 609/2014 i na tu se uredbu upućuje u cijelom tekstu.

                  U skladu s člankom 311. četvrtim stavkom Ugovora o funkcioniranju Europske unije, odredbe o stavljanju na raspolaganje vlastitih sredstava dopunjuju se Uredbom o utvrđivanju provedbenih mjera za sustav vlastitih sredstava Unije. Te odredbe koje nisu izravno povezane sa stavljanjem na raspolaganje vlastitih sredstava utvrđene su u Prijedlogu uredbe Vijeća o utvrđivanju provedbenih mjera za sustav vlastitih sredstava
                     3
                   kojom će se postojeća Uredba (EU, Euratom) br. 608/2014
                     4
                   staviti izvan snage i zamijeniti.

                  Ova inicijativa dio je šireg zakonodavnog paketa o vlastitim sredstvima koji Komisija predlaže zajedno s Uredbom o višegodišnjem financijskom okviru za razdoblje 2021.–2027.
                     5
                   Obuhvaća prethodno navedenu Odluku o vlastitim sredstvima, novu Uredbu o provedbenim mjerama za sva vlastita sredstva, postojeća i nova, te izmjenu
                     6
                   Uredbe o vlastitim sredstvima koja se temelje na porezu na dodanu vrijednost
                     7
                  . Inicijativa nije dio programa za prikladnost i učinkovitost propisa.

                  Predložena Odluka o vlastitim sredstvima obuhvaća nova vlastita sredstva te se u njezinu članku 6. stavku 3. propisuje da države članice Komisiji stavljaju na raspolaganje sredstva predviđena u članku 2. stavku 1. točkama (a), (b), (c), (d), (e) i (f), u skladu s Ugovorom o funkcioniranju Europske unije. Uredba (EU,Euratom) br. 609/2014 odnosi se na postojeća vlastita sredstva iz članka 2. stavka 1. točaka (a), (b) i (f) Odluke, a predložena Uredba odnosi se na nova vlastita sredstva iz članka 2. stavka 1. točaka (c), (d) i (e) Odluke.

                  Osim toga, novi članak kojim se dopunjuje članak 5. Uredbe (EU, Euratom) br. 609/2014. predlaže se za potrebe utvrđivanja primjenjive stope dopunskih vlastitih sredstava koja se temelje na bruto nacionalnom dohotku. Na temelju predloženog članka prihodi od vlastitih sredstava koja se temelje na zajedničkoj konsolidiranoj osnovici poreza na dobit, sustavu Europske unije za trgovanje emisijama i plastičnom ambalažnom otpadu zbrajaju se s prihodima od tradicionalnih vlastitih sredstava i vlastitih sredstava koja se temelje na porezu na dodanu vrijednost, kako bi se izračunao dio proračuna koji treba pokriti vlastitim sredstvima koja se temelje na bruto nacionalnom dohotku.

                  Komisijin Prijedlog podrobnije je objašnjen u odjeljku 5. u nastavku.

               •Dosljednost s postojećim odredbama politike u određenom području

                  Pravna je osnova Odluke o vlastitim sredstvima članak 311. treći stavak Ugovora o funkcioniranju Europske unije. Članak 311. četvrti stavak i članak 322. stavak 2. Ugovora pravna su osnova akata kojima će se utvrditi provedbene mjere za sustav vlastitih sredstava i stavljanje tih sredstava na raspolaganje.

                  Pravna je osnova ove Uredbe članak 322. stavak 2. Ugovora o funkcioniranju Europske unije, a navedena je i u članku 6. nove Odluke o vlastitim sredstvima (članak 8. Odluke o vlastitim sredstvima br.  2014/335/EU, Euratom
                     8
                  ). Uredbom se dopunjuje postojeća Uredba (EU, Euratom) br. 609/2014 o stavljanju na raspolaganje tradicionalnih vlastitih sredstava i vlastitih sredstava koja se temelje na porezu na dodanu vrijednost i bruto nacionalnom dohotku. Konačno, povezana je s Uredbom o utvrđivanju provedbenih mjera za sustav vlastitih sredstava (postojeća Uredba (EU, Euratom) br. 608/2014 i predložena nova Uredba o provedbenim mjerama).

               •Dosljednost u odnosu na druge politike Unije

                  S obzirom na njihovu prirodu upravljanje vlastitim sredstvima ovisi o ispravnoj primjeni ostalih politika Unije:

               –tradicionalna vlastita sredstva (uglavnom carine) povezana su s carinskom unijom.

               –vlastita sredstva koja se temelje na porezu na dodanu vrijednost i zajedničkoj konsolidiranoj osnovici poreza na dobit povezane su s jedinstvenim tržištem i poreznom politikom,

               –vlastita sredstva koja se temelje na sustavu Europske unije za trgovanje emisijama i plastičnom ambalažnom otpadu povezana su s politikama Unije u području okoliša i klime.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova ove Uredbe članak 322. stavak 2. Ugovora o funkcioniranju Europske unije. Na nju se dodatno upućuje i u članku 6. nove Odluke o vlastitim sredstvima (članak 8. Odluke o vlastitim sredstvima 2014/335/EU, Euratom)

               •Supsidijarnost (za neisključivu nadležnost)

                  S obzirom na prirodu proračuna Unije i vlastitih sredstava koja čine njegove prihode sustav vlastitih sredstava i aranžmani za njihovo stavljanje na raspolaganje trebaju se primjenjivati na cijelu Uniju i nije ih moguće donijeti na razini država članica.

               •Proporcionalnost

                  Ovaj Prijedlog nove uredbe dopunjuje postojeće odredbe i prilagođava ih novim vlastitim sredstvima. Zbog uključivanja novih vlastitih sredstava u Odluku o vlastitim sredstvima potrebno je ažurirati zakonodavstvo s namjerom uključivanja odredbi o stavljanju tih novih vlastitih sredstava na raspolaganje i poboljšanja postojećih odredbi.

                  S obzirom na to da je u interesu Unije i njezinih država članica osigurati dobro funkcioniranje sustava vlastitih sredstava, metode za stavljanje na raspolaganje vlastitih sredstava osmišljene su tako da omogućuju nesmetanu suradnji između Unije i država članica.

               •Odabir instrumenta

                  U članku 322. stavku 2. Ugovora o funkcioniranju Europske unije nije propisan instrument koji se treba upotrijebiti
                     9
                  . Međutim u članku 8. Odluke 2014/335/EU, Euratom i članku 6. predložene Odluke o vlastitim sredstvima propisuje se da države članice sredstva stavljaju na raspolaganje Komisiji „u skladu s odredbama” donesenima u članku 322. stavka 2. Ugovora o funkcioniranju Europske unije.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

                  U obrazloženju Prijedloga odluke Vijeća o sustavu vlastitih sredstava Europske unije navedene su dodatne informacije o nedavnim izvješćima i dokumentima u kojima se analizira potreba za reformom sustava vlastitih sredstava.

                  Stoga je potrebna nova Uredba o stavljanju na raspolaganje sredstava jer se postojeća Uredba (EU, Euratom) br. 609/2014 odnosi samo na tradicionalna vlastita sredstva i vlastita sredstva koja se temelje na porezu na dodanu vrijednost i bruto nacionalnom dohotku, dok se u Prijedlogu odluke o vlastitim sredstvima uvode nova vlastita sredstva za koja su potrebne odredbe o njihovu stavljanju na raspolaganje.

                  Prijedlog je u skladu s postojećim odredbama na snazi jer se sustav koji je već uspostavljen Uredbom Vijeća (EU, Euratom) br. 609/2014 prilagođava novim vlastitim sredstvima. Osim toga, njime se nadopunjuje mjerodavno zakonodavstvo o novim vlastitim sredstvima i upućuje na njega. Stoga će Prijedlog biti nastavak uspostavljenog sustava kojim ga se proširuje na nova vlastita sredstva.

                  Ovaj Prijedlog nije povezan s Programom za prikladnost i učinkovitost propisa. Usmjeren je na države članice, a ne na mikropoduzeća, mala i srednja poduzeća te druge dionike. U načelu je neutralan u pogledu sektorske konkurentnosti u Uniji i međunarodne trgovine. Prijedlogom se ne utječe na zaštitu temeljnih prava.

               4.UTJECAJ NA PRORAČUN

               Utjecaj na proračun ovog Prijedloga i zakonodavnog paketa o vlastitim sredstvima detaljno je prikazan u zakonodavnom financijskom izvještaju koji je priložen ovom Prijedlogu. Nakon uvođenja novih vlastitih sredstava, reformirani sustav vlastitih sredstava može se provesti s istom razinom odobrenih sredstava za administraciju i kadrovskih resursa kao i sadašnji sustav.

               5.OSTALI DIJELOVI

                  Na sastancima Savjetodavnog odbora za vlastita sredstva redovito se raspravljalo o primjeni zakonodavstva o vlastitim sredstvima, uključujući metode i postupak za stavljanje na raspolaganje vlastitih sredstava.

                  Komisijin Prijedlog može se sažeti na sljedeći način:

                  Poglavlje I. „Opće odredbe”

                  Članak 2. Prijedloga, „Čuvanje popratnih dokumenata”: odredbe ponavljaju odredbe iz članka 3. Uredbe (EU, Euratom) br. 609/2014, ali se razlikuju odredbe za vlastita sredstva koja se temelje na sustavu Europske unije za trgovanje emisijama (koje su slične onima koje se primjenjuju na tradicionalna vlastita sredstva) i odredbe o vlastitim sredstvima koja se temelje na zajedničkoj konsolidiranoj osnovici poreza na dobit i plastičnom ambalažnom otpadu (koje su slične onima koje se primjenjuju na vlastita sredstva koja se temelje na porezu na dodanu vrijednost i bruto nacionalnom dohotku).

                  Članak 3. Prijedloga, „Administrativna suradnja”, odgovara članku 4. Uredbe (EEZ, Euratom) br. 609/2014.

                  U članku 4. Prijedloga, „Učinci na vlastita sredstva koja se temelje na bruto nacionalnom dohotku”, osigurava se dopunska priroda vlastitih sredstava koja se temelje na bruto nacionalnom dohotku. Njime se dopunjuje članak 5. Uredbe (EU, Euratom) br. 609/2014 tako što se navodi da se iznos vlastitih sredstava koja se temelje na bruto nacionalnom dohotku izračunava nakon što se zbroje prihodi koji proizlaze iz svih drugih vlastitih sredstava, već postojećih i novih. Na taj način osigurava se i da se bruto smanjenja odobrena u novoj Odluci o vlastitim sredstvima uzimaju u obzir pri knjiženju i stavljanju na raspolaganje vlastitih sredstava koja se temelje na bruto nacionalnom dohotku.

                  Poglavlje II. „Računi za vlastita sredstva”

                  Članak 5. Prijedloga, „Knjiženje i izvještavanje”, odgovara članku 6. Uredbe (EU, Euratom) br. 609/2014 i prilagođava ga potrebama novih vlastitih sredstava.

                  Članak 6. Prijedloga, „Računovodstveni ispravci vlastitih sredstava koja se temelje na sustavu Europske unije za trgovanje emisijama”, odgovara članku 7. Uredbe (EU, Euratom) br. 609/2014 i prilagođava ova vlastita sredstva onome što je u toj uredbi utvrđeno za tradicionalna vlastita sredstva jer su obje vrste vlastitih sredstava slične prirode.

                  Poglavlje III. „Izračun vlastitih sredstava”

                  Članci 7., 8. i 9. obuhvaćaju metode izračuna vlastitih sredstava koja se temelje na zajedničkoj konsolidiranoj osnovici poreza na dobit, sustavu Europske unije za trgovanje emisijama i plastičnom ambalažnom otpadu. To poglavlje trebalo bi se tumačiti u vezi s člankom 1. Komisijina Prijedloga uredbe Vijeća o utvrđivanju provedbenih mjera za sustav vlastitih sredstava Europske unije kojim se utvrđuju primjenjive stope zahtjeva za uplatu vlastitih sredstava.

                  Poglavlje IV. „Stavljanje na raspolaganje vlastitih sredstava”

                  U članku 10. Prijedloga, „Državna riznica i računovodstveni postupci”, upućuje se na članak 9. Uredbe (EU, Euratom) br. 609/2014.

                  Članci 11. i 12. obuhvaćaju stavljanje na raspolaganje novih vlastitih sredstava. Kako je objašnjeno, vlastita sredstva koja se temelje na sustavu Europske unije za trgovanje emisijama slijede odredbe koje se primjenjuju na tradicionalna vlastita sredstva (vidjeti članak 10. Uredbe (EU, Euratom) br. 609/2014). Vlastita sredstva koja se temelje na zajedničkoj konsolidiranoj osnovici poreza na dobit i plastičnom ambalažnom otpadu, međutim, slijede odredbe koje se primjenjuju na vlastita sredstva koja se temelje na porezu na dodanu vrijednost i bruto nacionalnom dohotku (vidjeti članak 10.a Uredbe (EU, Euratom) br. 609/2014).

                  U članku 13. Prijedloga, „Usklađenja vlastitih sredstava koja se temelje na zajedničkoj konsolidiranoj osnovici poreza na dobit i na plastičnom ambalažnom otpadu iz prethodnih financijskih godina”, prilagođavaju se odredbe članka 10.b Uredbe (EU, Euratom) br. 609/2014 koje se primjenjuju na vlastita sredstva koja se temelje na porezu na dodanu vrijednost i bruto nacionalnom dohotku. Sada će dvije nove vrste vlastitih sredstava biti uključene u izračun godišnjih salda kada se predviđanja usporede s prvim stvarnim podacima. U drugoj fazi ukupan iznos salda raspodjeljuje se među državama članicama u skladu s njihovim udjelom BND-a (netiranje). Navodi se i da se ispravci ili usklađenja nakon inspekcija stavljaju na raspolaganje na datum koji odredi Komisija. Iznosi koji proizlaze iz rezultata inspekcija neće biti uključeni u izračun godišnjih salda.

                  Članak 14. „Knjiženje dvanaestina unaprijed” odražava članak 10.a stavak 2. Uredbe (EU, Euratom) br. 609/2014 i primjenjuje se na vlastita sredstva koja se temelje na zajedničkoj konsolidiranoj osnovici poreza na dobit i plastičnom ambalažnom otpadu.

                  Članak 15. „Kamate na sredstva koja su stavljena na raspolaganje sa zakašnjenjem” odražava članak 12. Uredbe (EEZ, Euratom) br. 609/2014. Kamate će se plaćati za svako kašnjenje pri stavljanju na raspolaganje vlastitih sredstava koja se temelje na sustavu Europske unije za trgovanje emisijama, kao što se plaćaju u slučaju tradicionalnih vlastitih sredstava. U pogledu vlastitih sredstava koja se temelje na zajedničkoj konsolidiranoj osnovici poreza na dobit i na plastičnom ambalažnom otpadu, kao što je i slučaj s onima koji se temelje na porezu na dodanu vrijednost i bruto nacionalnom dohotku, postoji iscrpan popis razloga zbog kojih bi se kamate trebale plaćati.

                  Poglavlje V. „Upravljanje gotovinskim sredstvima”

                  U članku 16., „Uvjeti za upravljanje gotovinskim sredstvima i izvršavanje platnih naloga”, upućuje se na članke 14. i 15. Uredbe (EEZ, Euratom) br. 609/2014.

                  Poglavlje VI. „Završne odredbe”

                  U članku 17. Prijedloga, „Postupak odbora”, propisuju se provedbene ovlasti koje treba dodijeliti Komisiji u skladu s Uredbom (EU) br. 182/2011.

                  U članku 18. Prijedloga, „Prijelazne odredbe”, definiraju se odredbe za prijelazno razdoblje.

                  U članku 19. Prijedloga, „Stupanje na snagu”, navodi se da će Uredba stupiti na snagu istovremeno kad i Odluka o vlastitim sredstvima. Uredba će se primjenjivati retroaktivno od 1. siječnja 2021. za vlastita sredstva koja se temelje na sustavu Europske unije za trgovanje emisijama i na plastičnom ambalažnom otpadu. Kada je riječ o vlastitim sredstvima koja se temelje na zajedničkoj konsolidiranoj osnovici poreza na dobit, te se odredbe primjenjuju od druge godine nakon isteka roka za prenošenje Direktive o zajedničkoj konsolidiranoj osnovici poreza na dobit.

               2018/0131 (NLE)

               Prijedlog

               UREDBE VIJEĆA

               o metodama i postupku za stavljanje na raspolaganje vlastitih sredstava koja se temelje na zajedničkoj konsolidiranoj osnovici poreza na dobit, na sustavu Europske unije za trgovanje emisijama i na nerecikliranom plastičnom ambalažnom otpadu te o mjerama za zadovoljavanje potreba za gotovinom

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 322. stavak 2.,

               uzimajući u obzir Ugovor o osnivanju Europske zajednice za energiju, a posebno njegov članak 106.a,

               uzimajući u obzir prijedlog Europske komisije,

               uzimajući u obzir mišljenje Europskog parlamenta
                  10
               ,

               uzimajući u obzir mišljenje Europskog revizorskog suda
                  11
               ,

               budući da:

               (1)Unija mora imati vlastita sredstva iz članka 2. stavka 1. točaka (c), (d) i (e) Odluke Vijeća 20xx/xxxx/EU, Euratom
                  12
                na raspolaganju pod najboljim mogućim uvjetima i u skladu s time trebalo bi utvrditi pravila prema kojima države članice trebaju Komisiji osigurati ta vlastita sredstva.

               (2)Uredba Vijeća (EU, Euratom) br. 609/2014
                  13
                sadržava odredbe o stavljanju na raspolaganje vlastitih sredstava i o administrativnim aranžmanima koji su zajednički drugim vlastitim sredstvima i koji se, prema potrebi, mogu primijeniti mutatis mutandis.

               (3)Države članice trebale bi staviti na raspolaganje Komisiji te, ako je potrebno, proslijediti joj potrebne dokumente i informacije kako bi se Komisiji omogućilo izvršavanje ovlasti koje su joj dodijeljene u pogledu vlastitih sredstava Unije. Države članice trebale bi Komisiji dostavljati periodična izvješća o vlastitim sredstvima.

               (4)Države članice trebale bi u svakom trenutku moći dostaviti Komisiji dokumente koji sadržavaju dokaze o prikupljenim vlastitim sredstvima.

               (5)Izračun primjenjive stope vlastitih sredstava na temelju bruto nacionalnog dohotka trebalo bi provesti nakon što se zbroje prihodi od svih drugih vlastitih sredstava iz članka 2. stavka 1. točaka (a), (b), (c), (d) i (e) Odluke 20xx/xxxx/EU, Euratom i iz financijskih doprinosa za dodatne programe za istraživanja i tehnološki razvoj i drugi prihodi.

               (6)Bruto smanjenja iz članka 2. stavka 1. četvrtog postavka Odluke 20xx/xxxx/EU, Euratom odobrena Njemačkoj trebala bi se uzeti u obzir pri knjiženju vlastitih sredstava koja se temelje na bruto nacionalnom dohotku u skladu s člankom 6. stavkom 3. trećim podstavkom Uredbe (EU, Euratom) br. 609/2014 i stavljanju na raspolaganje vlastitih sredstava u skladu s člankom 10.a te Uredbe.

               (7)Kako bi se osiguralo financiranje proračuna Unije u svim okolnostima, trebalo bi utvrditi postupak koji se odnosi na vlastita sredstva koja se temelje na zajedničkoj konsolidiranoj osnovici poreza na dobit i plastičnom ambalažnom otpadu, koja države članice trebaju staviti na raspolaganje Uniji u obliku mjesečnih dvanaestina, na vlastita sredstva unesena u proračun i za naknadnu prilagodbu iznosa koji su stavljeni na raspolaganje.

               (8)Metode izračuna novih vlastitih sredstava trebalo bi jasno definirati u kombinaciji s primjenjivim stopama zahtjeva za uplatu vlastitih sredstava utvrđenih u članku 1. Uredbe Vijeća (EU, Euratom) br. 20xx/xxxx
                  14
               .

               (9)Vlastita sredstva moraju biti stavljena na raspolaganje u obliku knjiženja dospjelih iznosa na račun iz članka 9. Uredbe (EU, Euratom) br. 609/2014 otvoren u tu svrhu pri državnoj riznici na ime Komisije, odnosno pri tijelu koje odredi svaka država članica.

               (10)Radi pojednostavnjenja postupak za usklađenje vlastitih sredstava koja se temelje na zajedničkoj konsolidiranoj osnovici poreza na dobit i na plastičnom ambalažnom otpadu trebalo bi pojednostavniti u obliku odredbi o prilagodbi postojećih vlastitih sredstava. Trebala bi postojati neposredna preraspodjela ukupnog iznosa usklađenja među državama članicama.

               (11)Komisija mora imati dovoljno gotovinskih sredstava kako bi ispunila regulatorne zahtjeve za plaćanja učestala u prvim mjesecima godine, u mjeri u kojoj je to opravdano potrebama za gotovinom.

               (12)Radi postizanja ciljeva Unije, postupkom za izračun kamata trebalo bi posebice osigurati da se vlastita sredstva stavljaju na raspolaganje pravodobno i u cijelosti. Države članice trebale bi platiti kamate u slučaju kašnjenja u knjiženju vlastitih sredstava na računima. U skladu s načelom razumnog financijskog upravljanja, trebalo bi voditi računa da trošak povrata kamata na vlastita sredstva stavljena na raspolaganje sa zakašnjenjem ne premašuje iznos kamatnih rashoda.

               (13)Kako bi se olakšala pravilna primjena financijskih pravila koja se odnose na vlastita sredstva, potrebno je uključiti odredbe kojima se osigurava bliska suradnja između država članica i Komisije.

               (14)Radi osiguranja jedinstvenih uvjeta za provedbu ove Uredbe, Komisiji bi trebalo dodijeliti provedbene ovlasti u pogledu utvrđivanja obrazaca za izvješća o vlastitim sredstvima. Te bi se ovlasti trebale izvršavati u skladu s Uredbom (EU) br. 182/2011 Europskog parlamenta i Vijeća
                  15
               .

               (15)Za donošenje provedbenih akata trebao bi se upotrijebiti Savjetodavni postupak kako bi se utvrdili obrasci za izvješća o vlastitim sredstvima s obzirom na tehničku prirodu tih akata.

               (16)Radi dosljednosti i uzimajući u obzir članak 9. Odluke 20xx/xxxx/EU, Euratom ova bi Uredba trebala stupiti na snagu isti dan kao ta Odluka i trebala bi se primjenjivati od 1. siječnja 2021., Odredbe koje se odnose na vlastita sredstva iz članka 2. stavka 1. točke (c) Odluke 20xx/xxxx/EU, Euratom trebale bi se primjenjivati od datuma utvrđenih u skladu s člankom 9. te Odluke,

               DONIJELO JE OVU UREDBU:

               Poglavlje I.

               Opće odredbe

               Članak 1.

               Predmet

               Ovom Uredbom određuju se pravila za izračun i stavljanje na raspolaganje Komisiji vlastitih sredstava Unije iz članka 2. stavka 1. točaka (c), (d) i (e) Odluke 20xx/xxxx/EU, Euratom i utvrđuje izračun primjenjive stope vlastitih sredstava koja se temelje na bruto nacionalnom dohotku iz članka 2. stavka 1. točke (f) te Odluke.

               Članak 2.

               Čuvanje popratnih dokumenata

               1.
                     Države članice poduzimaju sve odgovarajuće mjere kako bi osigurale da se popratni dokumenti u vezi s izračunom, utvrđivanjem i stavljanjem na raspolaganje vlastitih sredstava koja se temelje na sustavu Europske unije za trgovanje emisijama čuvaju najmanje tri kalendarske godine počevši od kraja godine na koju se ti popratni dokumenti odnose.

               Države članice čuvaju popratne dokumente koji se odnose na vlastita sredstva koja se temelje na zajedničkoj konsolidiranoj osnovici poreza na dobit i na nerecikliranom plastičnom ambalažnom otpadu do 31. srpnja šeste godine nakon predmetne financijske godine.

               2.
                     Ako se provjerom popratnih dokumenata iz stavka 1., koja je provedena u skladu s člankom 4. Uredbe (EU, Euratom) br. 20xx/xxxx, utvrdi da je potreban ispravak ili usklađenje, popratni se dokumenti čuvaju i nakon isteka roka iz prvog stavka u razdoblju dostatnom za provedbu i nadzor ispravka ili usklađenja.

               3.
                     Ako se spor između države članice i Komisije o obvezi stavljanja na raspolaganje određenog iznosa vlastitih sredstava iz članka 2. stavka 1. točaka (c), (d) i (e) Odluke 20xx/xxxx/EU riješi sporazumno ili odlukom Suda Europske unije, država članica dostavlja Komisiji popratne dokumente potrebne za financijsko praćenje u roku od dva mjeseca nakon tog rješenja.

               Članak 3.

               Administrativna suradnja

               1.
                     Svaka država članica obavješćuje Komisiju:

               (a)o nazivima odjela ili agencija nadležnih za izračun ili utvrđivanje, ubiranje, stavljanje na raspolaganje i kontrolu vlastitih sredstava te o osnovnim odredbama kojima se uređuju uloga i način rada tih odjela i agencija;

               (b)o općim odredbama zakona i ostalih propisa te o propisima koji se odnose na računovodstvene postupke u vezi s izračunom ili utvrđivanjem, ubiranjem, stavljanjem na raspolaganje i kontrolom vlastitih sredstava od strane Komisije;

               (c)o točnim naslovima svih upravnih i računovodstvenih evidencija u kojima su knjižena vlastita sredstva, a osobito onih koji se upotrebljavaju pri sastavljanju računa predviđenih u članku 5.

               Komisiju se bez odgode obavješćuje o svim promjenama naziva ili odredaba iz prvog podstavka.

               2.
                     Na zahtjev neke od država članica, Komisija ostalim državama članicama prosljeđuje podatke iz prvog podstavka.

               Članak 4.

               Učinci na vlastita sredstva koja se temelje na bruto nacionalnom dohotku

               1.
                     Za potrebe određivanja jedinstvene stope iz članka 5. Uredbe (EU, Euratom) br. 609/2014, prihodi iz članka 2. stavka 1. točaka (c), (d) i (e) Odluke 20xx/xxxx/EU, Euratom zbrajaju se s prihodima iz članka 2. stavka 1. točaka (a) i (b) te Odluke kako bi se izračunao dio proračuna koji treba pokriti vlastitim sredstvima koja se temelje na bruto nacionalnom dohotku.

               2.
                     Članak 6. stavak 3. treći podstavak i članak 10.a Uredbe (EU, Euratom) br. 609/2014 primjenjuju se na bruto smanjenja odobrena Njemačkoj iz članka 2. stavka 1. četvrtog podstavka Odluke 20xx/xxxx/EU, Euratom.

               Poglavlje II.

               Računi za vlastita sredstva

               Članak 5.

               Knjiženje i izvještavanje

               1.
                     Računi za vlastita sredstva vode se pri državnoj riznici svake države članice odnosno javnom subjektu koji obavlja slične funkcije („državna riznica”) ili pri nacionalnoj središnjoj banci svake države članice. Ti računi raščlanjuju se prema vrsti sredstava.

               2.
                     Za potrebe računovodstva vlastitih sredstava, mjesec završava najranije u 13:00 sati posljednjeg radnog dana u mjesecu tijekom kojeg je proveden izračun ili utvrđeno pravo.

               3.
                     Dvanaestine koje se odnose na vlastita sredstva koja se temelje na zajedničkoj konsolidiranoj osnovici poreza na dobit i na plastičnom ambalažnom otpadu knjiže se na računima prvog radnog dana svakog mjeseca.

               Iznosi vlastitih sredstava koja se temelje na sustavu Europske unije za trgovanje emisijama za određeni mjesec knjiže se prvog radnog dana drugog mjeseca koji slijedi nakon mjeseca u kojem su emisijske jedinice prodane na dražbama ili mjeseca u kojem su izdane prijelazne besplatne emisijske jedinice za modernizaciju energetskog sektora.

               Rezultati izračuna iz članka 13. evidentiraju se jedanput godišnje.

               4.
                     Svaka država članica u roku iz stavka 3. drugog podstavka Komisiji dostavlja mjesečni izvadak iz svojih računa za vlastita sredstva koja se temelje na sustavu Europske unije za trgovanje emisijama.

               5.
                     Svaka država članica do 15. travnja svake godine Komisiji dostavlja godišnje izvješće s predviđanjem i procjenama vlastitih sredstava iz članka 2. stavka 1. točaka (c), (d) i (e) Odluke 20xx/xxxx/EU, Euratom za tekuću i sljedeću godinu.

               Predviđeni iznos vlastitih sredstava koja se temelje na sustavu Europske unije za trgovanje emisijama jest iznos u godišnjem izvješću za prethodnu godinu iz stavka 6. točke (b).

               6.
                     Do 31. srpnja svaka država članica Komisiji šalje sljedeća izvješća s izračunanim iznosima vlastitih sredstava:

               (a)godišnje izvješće za drugu godinu koja prethodi tekućoj godini („n–2”) s iznosom oporezive dobiti koji su u toj državi članici prijavili porezni obveznici, uključujući dio oporezive dobiti pripisane drugim državama članicama te iznos oporezive dobiti koji su državi članici koja prijavljuje pripisale druge države članice, u skladu s pravilima Unije; i godišnje izvješće za drugu godinu koja prethodi tekućoj godini („n–2”) s izračunom iznosa vlastitih sredstava u skladu s člankom 7.;

               (b)godišnje izvješće za godinu koja prethodi tekućoj godini („n–1”) s prihodom od dražbi za emisijske jedinice iz članka 10. stavka 2. točke (a) Direktive 2003/87/EZ; godišnje izvješće za prethodnu godinu s brojem prijelaznih besplatnih emisijskih jedinica za modernizaciju energetskog sektora kako je utvrđeno u članku 10.c te Direktive i njihova tržišna vrijednost; i godišnje izvješće za prethodnu godinu s izračunom iznosa vlastitih sredstava u skladu s člankom 8.;

               (c)godišnje izvješće za drugu godinu koja prethodi tekućoj godini („n–2”) sa statističkim podacima o masi plastičnog ambalažnog otpada nastalog u toj državi članici u kilogramima i o masi tog plastičnog ambalažnog otpada koji je recikliran u kilogramima; i godišnje izvješće za drugu godinu koja prethodi tekućoj godini („n–2”) s izračunom iznosa vlastitih sredstava u skladu s člankom 9.

               Za potrebe točke (a) podaci koje države članice trebaju dostaviti ograničeni su na oporezivu dobit poreznih obveznika za koje su pravila Unije o zajedničkoj konsolidiranoj osnovici poreza na dobit obvezna.

               7.
                     Komisija može donijeti provedbene akte o utvrđivanju obrazaca za izvješća o vlastitim sredstvima iz stavaka 4., 5. i 6. Ti se provedbeni akti donose u skladu sa savjetodavnim postupkom iz članka 17. stavka 2.

               Članak 6.

               Računovodstveni ispravci vlastitih sredstava koja se temelje na sustavu Europske unije za trgovanje emisijama

               U pogledu vlastitih sredstava koja se temelje na sustavu Europske unije za trgovanje emisijama iz članka 2. stavka 1. točke (d) Odluke 20xx/xxxx/EU, Euratom, nakon 31. prosinca treće godine nakon predmetne godine ne unose se daljnji ispravci izvješća koje su države članice dostavile za predmetnu godinu, osim u vezi s pitanjima o kojima je prije tog datuma Komisija ili predmetna država članica uputila obavijest.

               Poglavlje II.

               Izračun vlastitih sredstava

               Članak 7.

               Izračun vlastitih sredstava koja se temelje na zajedničkoj konsolidiranoj osnovici poreza na dobit

               1.
                     Svaka država članica svake godine izračunava vlastita sredstva koja se temelje na zajedničkoj konsolidiranoj osnovici poreza na dobit iz članka 2. stavka 1. točke (c) Odluke 20xx/xxxx/EU, Euratom, primjenom jedinstvene stope zahtjeva za uplatu vlastitih sredstava koja je utvrđena u skladu s člankom 1. stavkom 2. Uredbe (EU, Euratom) br. 20xx/xxxx na udio oporezive dobiti koji je toj državi članici pripisan na temelju pravila Unije o zajedničkoj konsolidiranoj osnovici poreza na dobit.

               2.
                     Iznos vlastitih sredstava koja se temelje na zajedničkoj konsolidiranoj osnovici poreza na dobit za jednu godinu utvrđuju se na temelju predviđanja do 15. travnja prethodne godine.

               Članak 8.

               Izračun vlastitih sredstava koja se temelje na sustavu Europske unije za trgovanje emisijama

               1.
                     Svaka država članica svake godine izračunava vlastita sredstva koja se temelje na sustavu Europske unije za trgovanje emisijama iz članka 2. stavka 1. točke (d) Odluke 20xx/xxxx/EU, Euratom, primjenom jedinstvene stope zahtjeva za uplatu vlastitih sredstava koja je utvrđena u skladu s člankom 1. stavkom 3. Uredbe (EU, Euratom) br. 20xx/xxxx na iznos koji predstavlja prihod od emisijskih jedinica namijenjenih dražbi iz članka 10. stavka 2. točke (a) Direktive 2003/87/EZ i tržišne vrijednosti prijelaznih besplatnih emisijskih jedinica za modernizaciju energetskog sektora kako je utvrđeno u članku 10.c stavku 3. te Direktive.

               2.
                     Vlastita sredstva iz stavka 1. izračunavaju se za svaki mjesec i preračunavaju u nacionalne valute prema deviznom tečaju važećem posljednjeg dana kotacije u kalendarskoj godini koja prethodi referentnom razdoblju, kako je objavljen u Službenom listu Europske unije, seriji C.

               Članak 9.

               Izračun vlastitih sredstava koja se temelje na nerecikliranom plastičnom ambalažnom otpadu

               1.
                     Vlastita sredstva koja se temelje na nerecikliranom plastičnom ambalažnom otpadu iz članka 2. stavka 1. točke (e) Odluke 20xx/xxxx/EU, Euratom, izračunavaju se primjenom jedinstvene stope zahtjeva za uplatu vlastitih sredstava koja je utvrđena u skladu s člankom 1. stavkom 4. Uredbe (EU, Euratom) br. 20xx/xxxx na razliku između mase plastičnog ambalažnog otpada nastalog u određenoj državi članici u određenoj godini i mase tog recikliranog plastičnog ambalažnog otpada.

               2.
                     Svaka država članica izračunava vlastita sredstva koja se temelje na plastičnom ambalažnom otpadu u eurima.

               3.
                     Iznos vlastitih sredstava koja se temelje na nerecikliranom plastičnom ambalažnom otpadu za jednu godinu utvrđuje se na temelju predviđanja do 15. travnja prethodne godine.

               Poglavlje IV.

               Stavljanje na raspolaganje vlastitih sredstava

               Članak 10.

               Državna riznica i računovodstveni postupci

               Članak 9. Uredbe (EU, Euratom) br. 609/2014 primjenjuje se mutatis mutandis na vlastita sredstva iz članka 2. stavka 1. točaka (c), (d) i (e) Odluke 20xx/xxxx/EU, Euratom.

               Članak 11.

               Stavljanje na raspolaganje vlastitih sredstava koja se temelje na zajedničkoj konsolidiranoj osnovici poreza na dobit i na nerecikliranom plastičnom ambalažnom otpadu

               1.
                     Iznosi izračunani u skladu s člancima 7 i 9. za svaku kalendarsku godinu knjiže se prvog radnog dana svakog mjeseca. Ti iznosi predstavljaju jednu dvanaestinu odgovarajućih ukupnih iznosa u proračunu, preračunato u nacionalne valute prema deviznom tečaju važećem posljednjeg dana kotacije u kalendarskoj godini koja prethodi proračunskoj godini, kako je objavljen u Službenom listu Europske unije, seriji C.

               2.
                     Iznosi iz stavka 1. knjiže se na račun iz članka 9. stavka 1. Uredbe (EU, Euratom) br. 609/2014 prvog radnog dana u mjesecu.

               3.
                     Bilo kakve izmjene jedinstvene stope zahtjeva za uplatu vlastitih sredstava iz članka 2. stavka 1. točaka (c) i (e) Odluke 20xx/xxxx/EU, Euratom zahtijevaju konačno donošenje izmjene proračuna te imaju za posljedicu ponovna usklađenja iznosa dvanaestina koji su u računu iz članka 9. stavka 1. Uredbe (EU, Euratom) br. 609/2014 knjiženi od početka financijske godine.

               Navedena ponovna usklađenja provode se prilikom prvog knjiženja nakon konačnog donošenja izmjene proračuna ako je ona donesena prije šesnaestog dana u mjesecu. U suprotnom se ona provode prilikom drugog knjiženja nakon konačnog donošenja. Odstupajući od članka 11. Financijske uredbe, ta se ponovna usklađenja knjiže na računima za onu financijsku godinu na koju se odnosi predmetna izmjena proračuna.

               4.
                     Izračun dvanaestina za siječanj svake financijske godine temelji se na iznosima utvrđenima u nacrtu proračuna iz članka 314. stavka 2. Ugovora o funkcioniranju Europske unije i preračunatima u nacionalne valute prema deviznom tečaju koji vrijedi prvog dana kotacije nakon 15. prosinca kalendarske godine koja prethodi proračunskoj godini; usklađenje se provodi pri knjiženju za sljedeći mjesec.

               5.
                     Ako proračun nije konačno donesen najkasnije dva tjedna prije knjiženja za siječanj sljedeće financijske godine, države članice prvoga radnog dana svakog mjeseca, uključujući siječanj, knjiže jednu dvanaestinu iznosa vlastitih sredstava iz članka 2. stavka 1. točaka (c) i (e) iznosa unesenog u posljednjem konačno donesenom proračunu; usklađenje se provodi prvog datuma dospijeća nakon konačnog donošenja proračuna ako je proračun donesen prije šesnaestog dana mjeseca. U suprotnom se usklađenje provodi drugog datuma dospijeća nakon konačnog donošenja proračuna.

               Članak 12.

               Stavljanje na raspolaganje vlastitih sredstava koja se temelje na sustavu Europske unije za trgovanje emisijama

               Iznosi izračunani na temelju članka 8. knjiže se na račun iz članka 9. stavka 1. Uredbe (EU, Euratom) br. 609/2014 prvog radnog dana drugog kalendarskog mjeseca nakon mjeseca u kojem su izračuni trebali biti izrađeni.

               Članak 13.

               Usklađenja vlastitih sredstava koja se temelje na zajedničkoj konsolidiranoj osnovici poreza na dobit i na plastičnom ambalažnom otpadu iz prethodnih financijskih godina

               1.
                     Na temelju godišnjih izvješća iz članka 5. svaka se država članica u godini koja slijedi nakon godine u kojoj je dostavljeno to izvješće tereti za iznos izračunan na temelju razlike između iznosa u predviđanju za određenu godinu i izvješća sa stvarnim iznosima za tu istu godinu odnosno taj se iznos knjiži u njezinu korist.

               2.
                     Komisija za svaku državu članicu izračunava razliku između iznosa koji proizlaze iz usklađenja iz stavka 1. i umnoška ukupnih iznosa usklađenja i postotka koji bruto nacionalni dohodak te države članice predstavlja u bruto nacionalnom dohotku svih država članica, koji se primjenjuje na dan 15. siječnja na proračun na snazi za godinu koja slijedi nakon godine u kojoj su dostavljeni podaci za usklađenja („neto iznos”).

               Za potrebe tog izračuna preračunavaju se iznosi između nacionalne valute i eura prema važećem deviznom tečaju posljednjeg dana kotacije u kalendarskoj godini koja prethodi godini knjiženja na račune, kako je objavljen u Službenom listu Europske unije, seriji C.

               Komisija izvješćuje države članice o iznosima koji proizlaze iz tog izračuna do 1. veljače godine koja slijedi nakon godine u kojoj su dostavljeni podaci za usklađenja. Svaka država članica knjiži neto iznos na račun iz članka 9. stavka 1. Uredbe (EU, Euratom) br. 609/2014 prvog radnog dana u lipnju te iste godine.

               3.
                     Svi ispravci ili usklađenja nakon inspekcije izvješćâ iz članka 5. za prethodne financijske godine imaju za posljedicu posebno usklađenje knjiženjâ na račun iz članka 9. stavka 1. Uredbe (EU, Euratom) br. 609/2014. To usklađenje stavlja se na raspolaganje na datum koji odredi Komisija.

               4.
                     Nakon 31. srpnja šeste godine nakon određene financijske godine promjene se više ne uzimaju u obzir, osim u slučaju pitanja o kojima je Komisija ili država članica obavijestila u tom roku.

               5.
                     Operacije iz ovog članka predstavljaju prihode za financijsku godinu u kojoj se moraju knjižiti na račun iz članka 9. stavka 1. Uredbe (EU, Euratom) br. 609/2014.

               Članak 14.

               Knjiženje dvanaestina unaprijed

               Za posebne potrebe plaćanja rashoda [EFJP-a na temelju Uredbe (EU) br. 1307/2013 Europskog parlamenta i Vijeća
                  16
               ,] i ovisno o stanju gotovine u Uniji, Komisija može pozvati države članice da do dva mjeseca u prvom tromjesečju financijske godine unaprijed knjiže jednu dvanaestinu ili dio jedne dvanaestine iznosa predviđenih u proračunu za vlastita sredstva koja se temelje na zajedničkoj konsolidiranoj osnovici poreza na dobit i na plastičnom ambalažnom otpadu.

               U skladu s trećim podstavkom za posebne potrebe plaćanja rashoda [europskih strukturnih i investicijskih fondova na temelju Uredbe (EU) br. 1307/2013 Europskog parlamenta i Vijeća
                  17
               ] i ovisno o stanju gotovine u Uniji, Komisija može pozvati države članice da u prvih šest mjeseci financijske godine unaprijed dodatno knjiže do polovine jedne dvanaestine iznosa predviđenih u proračunu za vlastita sredstva koja se temelje na zajedničkoj konsolidiranoj osnovici poreza na dobit i na plastičnom ambalažnom otpadu.

               Ukupni iznos knjiženja unaprijed u istom mjesecu na koje Komisija može pozvati države članica u skladu s prvim i drugim podstavkom ni u kojem slučaju ne smije premašiti iznos koji odgovara dvjema dodatnim dvanaestinama.

               Nakon prvih šest mjeseci iznos zatraženog mjesečnog knjiženja ne smije premašiti jednu dvanaestinu vlastitih sredstava koja se temelje na zajedničkoj konsolidiranoj osnovici poreza na dobit i na plastičnom ambalažnom otpadu te istodobno mora ostati u granicama iznosa unesenih u proračunu za tu svrhu.

               Komisija o tome unaprijed obavješćuje države članice, a najkasnije dva tjedna prije zatraženog knjiženja na temelju prvog i drugog podstavka.

               Komisija o svojoj namjeri da zatraži takvo knjiženje obavješćuje države članice dovoljno unaprijed, a najkasnije šest tjedana prije zatraženog knjiženja na temelju drugog podstavka.

               Na ta knjiženja koja se provode unaprijed primjenjuju se članak 11. stavak 4. koji se odnosi na iznos koji se knjiži u siječnju svake godine te članak 11. stavak 5. koji se primjenjuje u slučaju kada proračun nije konačno donesen prije početka financijske godine.

               Članak 15.

               Kamate na sredstva koja su stavljena na raspolaganje sa zakašnjenjem

               1.
                     Na svako kašnjenje u knjiženju vlastitih sredstava koja se temelje na sustavu Europske unije za trgovanje emisijama na račun iz članka 9. stavka 1. Uredbe (EU, Euratom) br. 609/2014 predmetnoj državi članici obračunavaju se kamate.

               2.
                     Za vlastita sredstva koja se temelje na zajedničkoj konsolidiranoj osnovici poreza na dobit i na nerecikliranom plastičnom ambalažnom otpadu kamate se plaćaju samo u odnosu na kašnjenja u knjiženju sljedećih iznosa:

               (a)
                     iznosi iz članka 11.;

               (b)
                     iznosi dobiveni izračunom iz članka 13. prvog stavka, u trenutku navedenom u drugom stavku trećem podstavku tog članka;

               (c)
                     iznosi dobiveni posebnim usklađenjima iz članka 13. stavka 3.;

               (d)
                     iznosi koji proizlaze iz propusta države članice da dostavi podatke; kamate na usklađenja koja proizlaze iz ispravaka zbog takvog propusta obračunavaju se od prvog radnog dana u lipnju godine koja slijedi nakon godine u kojoj je istekao izričit rok koji je odredila Komisija.

               3.
                     Iznosi kamata niži od 500 EUR ne naplaćuju se.

               4.
                     Kamate se obračunavaju po stopama i uvjetima iz članka 12. stavaka 4. i 5. Uredbe (EU, Euratom) br. 609/2014.

               5.
                     Članak 9. stavci 2. i 3. Uredbe (EU, Euratom) br. 609/2014 primjenjuje se mutatis mutandis za plaćanje kamata iz stavaka 1. i 2. ovog članka.

               Poglavlje V.

               Upravljanje gotovinskim sredstvima

               Članak 16.

               Uvjeti za upravljanje gotovinskim sredstvima i izvršavanje platnih naloga

               Članci 14. i 15. Uredbe (EU, Euratom) br. 609/2014 primjenjuje se mutatis mutandis na vlastita sredstva iz članka 2. stavka 1. točaka (c), (d) i (e) Odluke 20xx/xxxx/EU, Euratom.

               Poglavlje VI.

               Završne odredbe

               Članak 17.

               Postupak Odbora

               1.
                     Komisiji pomaže Savjetodavni odbor za vlastita sredstva osnovan člankom 9. Uredbe (EU, Euratom) br. 20xx/xxxx. Navedeni odbor je odbor u smislu Uredbe (EU) br. 182/2011.

               2.
                     Pri upućivanju na ovaj stavak primjenjuje se članak 4. Uredbe (EU) br. 182/2011.

               Članak 18.

               Prijelazne odredbe

               1.
                     Vlastita sredstva iz članka 2. stavka 1. točke (c) Odluke 20xx/xxxx/EU, Euratom izračunavaju se i stavljaju na raspolaganje od datuma iz članka 9. petog stavka te Odluke. Države članice dostavljaju prvo predviđanje za ta vlastita sredstva za prvu godinu primjene odredaba o tim vlastitim sredstvima do 15. travnja prethodne godine.

               2.
                     Prije posljednjeg dana mjeseca koji slijedi nakon njezina stupanja na snagu, svaka država članica Komisiji dostavlja izračun u skladu s člankom 8. za razdoblje od siječnja 2021. do mjeseca koji prethodi stupanju na snagu ove Uredbe. Za preostale mjesece u godini stupanja na snagu ove Uredbe i godini nakon te godine predviđanje iznosa vlastitih sredstava iz članka 2. stavka 1. točke (d) Odluke 20xx/xxxx/EU, Euratom dostavlja se do posljednjeg dana mjeseca koji slijedi nakon stupanja na snagu ove Uredbe.

               3.
                     Prije posljednjeg dana mjeseca koji slijedi nakon stupanja na snagu ove Uredbe, svaka država članica Komisiji dostavlja godišnje izvješće s iznosom vlastitih sredstava iz članka 2. stavka 1. točke (e) Odluke 20xx/xxxx/EU, Euratom za sve godine nakon 2021. za koje su dostupni statistički podaci kako bi se proveo izračun iz članka 9. ove Uredbe. Za ostale godine do godine nakon stupanja na snagu predviđanje iznosa vlastitih sredstava iz članka 2. stavka 1. točke (e) Odluke 20xx/xxxx/EU, Euratom dostavlja se do posljednjeg dana mjeseca koji slijedi nakon stupanja na snagu ove Uredbe.

               Članak 19.

               Stupanje na snagu

               Ova Uredba stupa na snagu na dan stupanja na snagu Odluke 20xx/xxxx/EU, Euratom.

               Primjenjuje se od 1. siječnja 2021.

               Odredbe ove Uredbe primjenjuju se na vlastita sredstvima koja se temelje na zajedničkoj konsolidiranoj osnovici poreza na dobit od 1. siječnja druge godine nakon datuma primjene nacionalnih odredaba kojima se prenosi Direktiva Vijeća o zajedničkoj konsolidiranoj osnovici poreza na dobit.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

               ZAKONODAVNI FINANCIJSKI IZVJEŠTAJ

               1.OKVIR PRIJEDLOGA/INICIJATIVE

               1.1.Naslov prijedloga/inicijative

               1.2.Odgovarajuća područja politike u strukturi ABM/ABB

               1.3.Vrsta prijedloga/inicijative

               1.4.Ciljevi

               1.5.Osnova prijedloga/inicijative

               1.6.Trajanje i financijski učinak

               1.7.Predviđeni načini upravljanja

               2.MJERE UPRAVLJANJA

               2.1.Pravila nadzora i izvješćivanja

               2.2.Sustav upravljanja i kontrole

               2.3.Mjere za sprečavanje prijevara i nepravilnosti

               3.PROCIJENJENI FINANCIJSKI UČINAK PRIJEDLOGA/INICIJATIVE

               3.1.Naslovi višegodišnjeg financijskog okvira i proračunske linije rashoda na koje prijedlog/inicijativa ima učinak

               3.2.Procijenjeni učinak na rashode

               3.2.1.Sažetak procijenjenog učinka na rashode

               3.2.2.Procijenjeni učinak na odobrena sredstva za poslovanje

               3.2.3.Procijenjeni učinak na administrativna odobrena sredstva

               3.2.4.Usklađenost s aktualnim višegodišnjim financijskim okvirom

               3.2.5.Doprinos trećih strana

               3.3.Procijenjeni učinak na prihode

               ZAKONODAVNI FINANCIJSKI IZVJEŠTAJ

               1.OKVIR PRIJEDLOGA/INICIJATIVE

               1.1.Naslov prijedloga/inicijative

                  Prijedlog uredbe Vijeća o metodama i postupku za stavljanje na raspolaganje vlastitih sredstava koja se temelje na zajedničkoj konsolidiranoj osnovici poreza na dobit, na sustavu Europske unije za trgovanje emisijama i na nerecikliranom plastičnom ambalažnom otpadu te o mjerama za zadovoljavanje potreba za gotovinom

                  Prijedlog uredbe Vijeća o utvrđivanju provedbenih mjera za sustav vlastitih sredstava Europske unije

                  Prijedlog uredbe Vijeća o izmjeni Uredbe Vijeća (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost.

               1.2.Odgovarajuća područja politike u strukturi ABM/ABB
                  18

                  Prihodi proračuna EU-a (Glava 1., Vlastita sredstva)

               1.3.Vrsta prijedloga/inicijative

               ☑ Prijedlog/inicijativa odnosi se na novo djelovanje

               ◻ Prijedlog/inicijativa odnosi se na novo djelovanje nakon pilot-projekta / pripremnog djelovanja
                  19

               ◻ Prijedlog/inicijativa odnosi se na produženje postojećeg djelovanja

               ◻ Prijedlog/inicijativa odnosi se na djelovanje koje je preusmjereno na novo djelovanje

               1.4.Ciljevi

               1.4.1.Višegodišnji strateški ciljevi Komisije na koje se odnosi prijedlog/inicijativa

                  Diversifikacija prihodovne strane proračuna EU-a skupom vlastitih sredstava koji se temelji na komplementarnosti kako bi se poboljšala fiskalna dosljednost, otpornost i pravednost te financirao manjak sredstava koji je posljedica povlačenja Ujedinjene Kraljevine iz Unije.

               1.4.2.Posebni ciljevi i odgovarajuće aktivnosti u okviru strukture ABM/ABB

                  Posebni cilj br.

                  Nije primjenjivo

                  Odgovarajuće aktivnosti u okviru strukture ABM/ABB

                  Glava 1., Vlastita sredstva

               1.4.3.Očekivani rezultati i učinak

               Navesti učinke koje bi prijedlog/inicijativa trebali imati na ciljane korisnike/skupine.

                  Skup novih vlastitih sredstava osigurat će nove prihode za proračun EU-a i ponovno uvesti istinska vlastita sredstva povezujući ih s ključnim politikama EU-a (klimatske promjene, politika zaštite okoliša, strategija za plastiku, kružno gospodarstvo, jedinstveno tržište) i financiranjem manjka sredstava koji je posljedica povlačenja Ujedinjene Kraljevine iz Unije.

                  Zahvaljujući skupu novih vlastitih sredstava sastav prihodovne strane proračuna EU-a postao bi sličniji strukturi nacionalnih proračuna.

               1.4.4.Pokazatelji rezultata i učinka

               Navesti pokazatelje koji omogućuju praćenje provedbe prijedloga/inicijative.

                  Ovim Prijedlogom trebao bi se uspostaviti okvir za pravovremeno i pravilno stavljanje na raspolaganje vlastitih sredstava za proračun EU-a koja se temelje na porezu na dodanu vrijednost (PDV) po standardnoj stopi, na zajedničkoj konsolidiranoj osnovici poreza na dobit (CCCTB), na sustavu Europske unije za trgovanje emisijama (ETS) i na plastičnom ambalažnom otpadu.

               1.5.Osnova prijedloga/inicijative

               1.5.1.Zahtjevi koje je potrebno kratkoročno ili dugoročno ispuniti

                  O pravilima za stavljanje na raspolaganje vlastitih sredstava za proračun EU-a koja se temelje na porezu na dodanu vrijednost po standardnoj stopi, na zajedničkoj konsolidiranoj osnovici poreza na dobit, na sustavu Europske unije za trgovanje emisijama i na plastičnom ambalažnom otpadu potrebno je postići pravovremeni dogovor kako bi se osigurala pravovremena provedba skupa novih vlastitih sredstava.

               1.5.2.Dodana vrijednost sudjelovanja EU-a

                  Vidjeti 1.4.3.

               1.5.3.Pouke iz prijašnjih sličnih iskustava

                  Ovi prijedlozi povezani su s Odlukom o vlastitim sredstvima i Uredbom Vijeća 609/2014. Oni zajedno pojašnjavaju interakciju između odredaba o vlastitim sredstvima i zakonodavnim aktima o porezu na dodanu vrijednost, zajedničkoj konsolidiranoj osnovici poreza na dobit, sustavu Europske unije za trgovanje emisijama i nerecikliranom plastičnom ambalažnom otpadu.

               1.5.4.Usklađenost i moguća sinergija s ostalim odgovarajućim instrumentima

                  Nije primjenjivo

               1.6.Trajanje i financijski učinak

               ◻ Prijedlog/inicijativa ograničenog trajanja

               –◻
                     Prijedlog/inicijativa na snazi od [DD/MM]GGGG do [DD/MM]GGGG

               –◻
                     Financijski učinak od GGGG do GGGG

               ☑ Prijedlog/inicijativa neograničenog trajanja

               –Provedba s početnim razdobljem od 1.1.2020. do 31.12.2020.,

               –nakon čega slijedi redovna provedba od 1.1.2021.

               1.7.Predviđeni načini upravljanja
                  20

               ☑ Izravno upravljanje koje provodi Komisija

               –☑ putem svojih službi, uključujući osoblje u delegacijama Unije;

               –◻
                     putem izvršnih agencija

               ◻ Podijeljeno upravljanje s državama članicama

               ◻ Neizravno upravljanje povjeravanjem zadaća izvršenja proračuna:

               –◻ trećim zemljama ili tijelima koja su one odredile;

               –◻ međunarodnim organizacijama i njihovim agencijama (navesti);

               –◻ EIB-u i Europskom investicijskom fondu;

               –◻ tijelima iz članaka 208. i 209. Financijske uredbe;

               –◻ tijelima javnog prava;

               –◻ tijelima uređenima privatnim pravom koja pružaju javne usluge u mjeri u kojoj daju odgovarajuća financijska jamstva;

               –◻ tijelima uređenima privatnim pravom države članice kojima je povjerena provedba javno-privatnog partnerstva i koja daju odgovarajuća financijska jamstva;

               –◻ osobama kojima je povjerena provedba određenih djelovanja u području ZVSP-a u skladu s glavom V. UEU-a i koje su navedene u odgovarajućem temeljnom aktu.

               –Ako je označeno više načina upravljanja, pojedinosti navesti u odjeljku „Napomene”.

               Napomene

                  Nije primjenjivo

               2.MJERE UPRAVLJANJA

               2.1.Pravila nadzora i izvješćivanja

               Navesti učestalost i uvjete.

                  Odredbe o nadzoru i izvješćivanju u vezi sa stavljanjem na raspolaganje vlastitih sredstava koja se temelje na porezu na dodanu vrijednost po standardnoj stopi, na zajedničkoj konsolidiranoj osnovici poreza na dobit, na sustavu Europske unije za trgovanje emisijama i na nerecikliranom plastičnom ambalažnom otpadu uvrštene su u Prijedlog uredbe Vijeća o utvrđivanju provedbenih mjera za sustav vlastitih sredstava Europske unije.

               2.2.Sustav upravljanja i kontrole

               2.2.1.Utvrđeni rizici

                  Glavni potencijalni rizici nepravilno utvrđivanje vlastitih sredstava koja se temelje na porezu na dodanu vrijednost po standardnoj stopi, na zajedničkoj konsolidiranoj osnovici poreza na dobit, na sustavu Europske unije za trgovanje emisijama i na nerecikliranom plastičnom ambalažnom otpadu, nepravilno knjiženje u računima, kašnjenje pri stavljanju sredstava na raspolaganje i računovodstvene pogreške.

               2.2.2.Informacije o uspostavljenom sustavu unutarnje kontrole

                  U Prijedlogu su predviđene metode kontrole koje uključuju i posebne odredbe o administrativnoj suradnji i postupcima komitologije.

               2.2.3.Procjena troškova i koristi kontrola i ocjena očekivane razine rizika od pogreške

                  Vidjeti 2.2.1. i 2.2.2.

               2.3.Mjere za sprečavanje prijevara i nepravilnosti

               Navesti postojeće ili predviđene mjere za sprečavanje i zaštitu.

                  Odredbe o kontroli i nadzoru izračuna vlastitih sredstava koja se temelje na porezu na dodanu vrijednost po standardnoj stopi, na zajedničkoj konsolidiranoj osnovici poreza na dobit, na sustavu Europske unije za trgovanje emisijama i na nerecikliranom plastičnom ambalažnom otpadu uvrštene su u priloženim uredbama Vijeća

               3.PROCIJENJENI FINANCIJSKI UČINAK PRIJEDLOGA/INICIJATIVE

               3.1.Naslovi višegodišnjeg financijskog okvira i proračunske linije rashoda na koje prijedlog/inicijativa ima učinak

                  Nije primjenjivo. Predložena nova vlastita sredstva ne bi trebala uzrokovati zahtjeve za dodatnim ljudskim resursima.

               3.2.Procijenjeni učinak na prihode

               –◻
                     Prijedlog/inicijativa nema financijski učinak na prihode.

               –☑
                     Prijedlog/inicijativa ima sljedeći financijski učinak:

               –☑
                     na vlastita sredstva

               –◻
                     na razne prihode

               (u milijardama EUR – tekuće cijene)

                        Proračunska linija prihoda:

                        Odobrena sredstva dostupna za tekuću financijsku godinu

                        Godina
                        2021.

                        Godina
                        2022.

                        Godina
                        2023.

                        Godina
                        2024.

                        Godina
                        2025.

                        Godina
                        2026.

                        Godina
                        2027.

                        Vlastita sredstva koja se temelje na BND-u

                        102,7

                        101,5

                        104,7

                        101,2

                        102,6

                        104,0

                        105,5

                        107,0

                        Tradicionalna vlastita sredstva

                        22,8

                        24,0

                        24,7

                        25,5

                        26,4

                        27,2

                        28,1

                        28,9

                        Vlastita sredstva koja se temelje na PDV-u

                        17,2

                        22,4

                        23,1

                        23,8

                        24,6

                        25,4

                        26,3

                        27,1

                        Vlastita sredstva koja se temelje na zajedničkoj konsolidiranoj osnovici poreza na dobit (CCCTB)

                        –

                        –

                        –

                        15,3

                        15,8

                        16,4

                        16,9

                        17,5

                        Vlastita sredstva koja se temelje na sustavu Europske unije za trgovanje emisijama (ETS)

                        –

                        3,0

                        3,0

                        3,0

                        3,0

                        3,0

                        3,0

                        3,0

                        Vlastita sredstva koja se temelje na plastičnom ambalažnom otpadu

                        –

                        6,6

                        6,6

                        6,6

                        6,7

                        6,7

                        6,7

                        6,6

               Za razne namjenske prihode navesti odgovarajuće proračunske linije rashoda.

                  Nije primjenjivo

               Navesti metodu izračuna učinka na prihode.

                  Vidjeti metodu izračuna svakog vlastitog sredstva u „Radnom dokumentu službi Komisije. Financiranje proračuna EU-a: izvješće o funkcioniranju sustava vlastitih sredstava” (SWD(2018) 172):

                  Vlastita sredstva koja se temelje na porezu na dodanu vrijednost po standardnoj stopi
                        str. 22.

                  Vlastita sredstva koja se temelje na zajedničkoj konsolidiranoj osnovici poreza na dobit (CCCTB)
                        str. 25.

                  Vlastita sredstva koja se temelje na sustavu Europske unije za trgovanje emisijama (ETS)
                        str. 27.

                  Vlastita sredstva koja se temelje na plastičnom ambalažnom otpadu
                        str. 28.

                     (1)

                        COM(2018) 325 final od 2.5.2018.

                     (2)

                        Uredba Vijeća (EU, Euratom) br. 609/2014 od 26. svibnja 2014. o metodama i postupku za stavljanje na raspolaganje tradicionalnih vlastitih sredstava i vlastitih sredstava koja se temelje na PDV-u i BND-u te o mjerama za zadovoljavanje potreba za gotovinom (SL L 168, 7.6.2014., str. 39.).

                     (3)

                        COM(2018) 327 final od 2.5.2018.

                     (4)

                        Uredba Vijeća (EU, Euratom) br. 608/2014 od 26. svibnja 2014. o utvrđivanju provedbenih mjera za sustav vlastitih sredstava Europske unije (SL L 168, 7.6.2014., str. 29.).

                     (5)

                        COM(2018) 322 final od 2.5.2018.

                     (6)

                        COM(2018) 328 final od 2.5.2018.

                     (7)

                        Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).

                     (8)

                        Odluka Vijeća od 26. svibnja 2014. o sustavu vlastitih sredstava Europske unije (2014/335/EU, Euratom) (SL L 168, 7.6.2014., str. 105.).

                     (9)

                        Vijeće, odlučujući, na prijedlog Komisije te nakon savjetovanja s Europskim parlamentom i Revizorskim sudom, određuje metode i postupak prema kojima se prihodi proračuna predviđeni aranžmanima o vlastitim sredstvima Unije stavljaju na raspolaganje Komisiji te mjere koje se prema potrebi primjenjuju za zadovoljavanje potreba za gotovinom.

                     (10)

                        SL C […], […], str. […].

                     (11)

                        SL C […], […], str. […].

                     (12)

                        Odluka Vijeća 20xx/xxxx/EU, Euratom o sustavu vlastitih sredstava Europske unije (SL L […], […], str. […]).

                     (13)

                        Uredba Vijeća (EU, Euratom) br. 609/2014 od 26. svibnja 2014. o metodama i postupku za stavljanje na raspolaganje tradicionalnih vlastitih sredstava i vlastitih sredstava koja se temelje na PDV-u i BND-u te o mjerama za zadovoljavanje potreba za gotovinom (SL L 168, 7.6.2014., str. 39.).

                     (14)

                        Uredba Vijeća (EU, Euratom) br. 20xx/xxxx od [DATUM] o utvrđivanju provedbenih mjera za sustav vlastitih sredstava Europske unije (SL L […], […], str. […].).

                     (15)

                        Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

                     (16)

                        Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).

                     (17)

                        Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (SL L 347, 20.12.2013., str. 320.).

                     (18)

                        ABM: Activity-Based Management (upravljanje na temelju aktivnosti); ABB: Activity-Based Budgeting (priprema proračuna na temelju aktivnosti).

                     (19)

                        Kako je navedeno u članku 54. stavku 2. točkama (a) ili (b) Financijske uredbe.

                     (20)

                        Informacije o načinima upravljanja i upućivanja na Financijsku uredbu dostupni su na internetskim stranicama BudgWeb:
                  http://www.cc.cec/budg/man/budgmanag/budgmanag_en.html